平生欲一遊金陵而不得再用韻簡不浮
作者：高斯得
朝代：宋

paragraphs: 金陵帝王州，遺事多典午。
我昔讀其書，撫卷輒凄苦。
一時豪傑士，錯出可勝數。
榮名既銷歇，陳迹付離黍。
惟有東山翁，于今尚翹楚。
我欲一訪之，千載同晤語。
酒於白下酌，茗向鍾山煮。
北道有主人，載酒思出祖。
但畏傍人譏，率野非兕虎。
此事從昔然，非予獨齟齬。